Zur aareis vo Bieu (CH) über  Singapur u Brisbaine nach Darwin möchti nume wenigi zile verlüre. Üsi ligevelos hei mer für e transport im flugzüg glücklicherwys nid müesse zerlege. Mir hei se am flughafe z Züri/Chlote verpackt u hei lediglich exponierti teili abmontiert. Scho do hei mer verdutzti u gwunderigi blick vo de tourischte uf sicher gha - aber das isch nid ds letschte mau gsy, wo me üs chli für veruckt het ghaute. Dr flug mit Singapore Airlines isch trotz der duur vo öppe 12h rächt aagnähm gsy. Im schtadtschtaat hei mer när e  nüünschtündige ufenthaut gha. Mir hei dr gross, u glych behaglich flughafe beschtuunt u hei are gratis-schtadtrundfahrt teilgnoh. Die änglische komentär vor reiseleiterin sy zwar intressant gsy, aber mängisch isch üs ds zuelose wäge dr müedigkeit doch rächt schwär gfaue. Uf dere rundfahrt hei mer es ouschtralischs ehepaar lehre kenne, wo uf dr heireis vo de ferie isch gsy. Wo mer hei verzeut, dass mer dr Stuart Highway wei befahre het si bloss gmeint: "You have rocks in your heads!". De haut...